Beste Tuisgemaakte Klei - NetKids
ons maak self, sensories
Die beste tuisgemaakte klei – beproef en goedgekeur.
Klei is een van daardie items wat ikonies van ons kinderjare is. Met soveel resepte daar buite is dit wel soms moeilik om te weet watter een nou regtig die perfekte bal speelklei lewer – nie te taai nie, nie te droog nie, en met nét die regte hoeveelheid weerstand.
VOORDELE VAN KLEISPEEL
Kleispeel hou vir die jongspan 'n legio voordele in – veral as ons 'n bietjie kreatief raak met hóé hulle dit kan gebruik. Hier is kortliks 'n paar voordele:
Fyn motoriese ontwikkeling: die spiere in kinders se handjies werk al te lekker terwyl hulle die klei rol, druk en manipuleer. Dít dra by tot die nodige spiertonus om uiteindelik te kan skryf en knip.
Moedig kreatiwiteit en verbeelding aan: Klei kan enige iets word – vrugte wat in die supermark verkoop word, syfers, balletjies wat afgetel kan word, diere, mense, klere waaraan knope 'vasgewerk' kan word, en nog soveel meer. Kinders moet 'n prentjie in hulle gedagtes probeer herskep met die hulp van 'n medium (in hierdie geval klei). Dit bou 'n kind se vertroue in sy eie skeppende vermoëns.
Kalmerend: Die sensoriese aard van kleispeel het 'n kalmerende, terapeutiese effek op kinders én volwassenes.
Voorlopers tot skryf en tel: Klei kan aangewend word om letterherkenning speel-speel aan te moedig. Teken letters van die alfabet lekker groot op 'n A4 papier. Vra jou kind dan om 'n stukkie klei in 'n lekker lang wurm te rol, en dit dan te gebruik om die letter op die papier te vorm.
Brei woordeskat uit: Enige aktiwiteit kan 'n kind se woordeskat help uitbrei – veral as ons hulle vra om vir ons te verduidelik wat hulle besig is om te doen.
Bou konsentrasievermoë: 'n Kind wat verdiep is in iets wat sy met die klei probeer bou, sit vir lang tye stil en konsentreer op die taak voor haar. Hoe meer sy mettertyd met die klei kan regkry, hoe meer kompleks sal haar skeppings raak, en hoe langer sal sy haarself met die enkele taak besig hou. Hierdie is 'n fantastiese manier om konsentrasie te oefen.
Noudat ons weet presies hoe voordelig dit vir ons kinders is om met klei te speel, kan ons gerus inspring. Vanuit ervaring kan ons sê dat min winkelrak-kleiprodukte heeltemal so lekker speel (of so lank hou) soos 'n goeie tuisgemaakte een. Met dit in gedagte deel ons graag 'n wenresep wat gereeld hier by ons gemeng word, in elke kleur wat ons kinders se harte begeer.
Die volgende resep kom van mothercould.com se Instagram-blad af, en is deur ouers regoor die wêreld getoets – ook hier in ons Suid-Afrikaanse kombuise. Dit voldoen aan al ons vereistes en hoë standaarde, en ontvang die NetKids-toekenning vir 'Beste Tuisgemaakte Klei Van Alle Tye'.
½ koppie tafelsout
30ml kremetart (cream of tartar)
Gebruik 'n groterige mengbak. Voeg die meel, sout en kremetart bymekaar en meng goed.
In 'n aparte beker: meng 'n paar druppels kleursel in die kookwater in.
Voeg die gekleurde water by die meelmengsel.
Meng alles baie goed en masseer die deeg met jou hande totdat die klewerigheid weg is. Voeg gerus nog bietjie meel by indien nodig.
Laai die kleiresep hier af:
Daarsy – so maklik soos dit. As jy hierdie resep eers ontdek het gaan jy dit moeilik vind om ooit weer 'n bakkie winkelklei te koop.
Teken gerus in vir ons nuusbrief onderaan hierdie bladsy om seker te maak dat jy nie enige resepte en kunsprojekte mis nie.